Imtella' Settembru 7, 2021 Il-Pulizija Taljana arrestat sid ta' ħanut li ħataf il-biljett rebbieħ tal-Scratch & Win lil anzjana li marret tistaqsih x'kellha tagħmel biex issarrfu. Il-każ seħħ f'Napli meta l-anzjana xtrat biljett tal-Scratch & Win u meta marret id-dar u girfet il-biljett indunat li kienet rebħet €500,000. Hija marret f'tabaccheria, ħanut minn fejn jinbiegħu s-sigaretti u l-gazzetti, biex tara x'kellha tagħmel biex tieħu l-flus u kien hawn li s-sid ħatfilha l-biljett u ħarab. L-anzjana nfurmat lill-Carabinieri li bdew tfittxija għar-raġel waqt li l-awtoritajiet tal-lottu mblukkaw il-biljett biex ħadd ma jkun jista' jsarrfu. Il-Carabinieri rnexxielhom jarrestaw lir-raġel li ġie identifikat bħala Gaetano Scutellaro u meta kien interrogat qal li l-biljett kien tiegħu u li ried jaħrab barra l-pajjiż għax ma kienx qed iħossu sikur f'Napli. Scutellaro ċaħad li kien is-sid tal-ħanut u qal li kien ħaseb li rebaħ biss €500 u talab lill-anzjana tagħmillu pjaċir u tmur tiġborlu l-flus imma meta qaltlu li kellha tmur il-bank biex tiġborhom ħadilha lura l-biljett. Madankollu l-Pulizija Taljana mhux temmen din il-verżjoni għax mill-istħarriġ irriżulta li huwa mar f'bank biex jiftaħ kont u jitfa' l-flus fih. Min-naħa tiegħu l-bank waqqaf il-kont bankarju. Ir-raġel qed jinżamm arrestat f'ħabs u għandu jitressaq fil-Qorti mixli bis-serq tal-biljett.